Bya HERBERT MUSOKE
EBIGGWA by’Abajulizi ebisatu ebiri e Namugomngo bifuula ekifo okubeera eky’Obwakatonda! Eno Abasiraamu, Abakatoliki n’Abapolositante buli lwa June 3 balamagayo okujjukira obulumi abagoberezi b’eddiini zaabwe bwe baayitamu nga bazifiiririra.
Giweze emyaka 50 bukya Bajulizi ba Uganda balangirirwa mu lubu lw’abatuukirivu nayesinga otuuka e Namugongo, ekung’aanidde ensi n’ensi, tolema kutenda nti ddala Sitaani alina amaanyi! Namugongo kisangibwa mu Kira Town Council mu Wakiso mu konsitityuwensi ya KyaddondoEast.
Muky. Betty Naluggwa Kaggwa akola nga ssentebewa LC 1 ku kyalo Namugongo- Janda omusangibwa ekiggwa ky’Abajulizi Abakulisitaayo n’ekifo awagambibwa okuttirwa Abajulizi Abasiraamu agamba nti Namugongo mugazi nga kumpi buli kyalo ekimuliraanye kibeerako erinnya lye.
“Namugongo ali mu muluka gw’e Kyaliwajjala, mulimu ebyalo bitaano okuli, Kyaliwajjala A ne B, Mbalwa, Bulooli ne Janda kyokka nga bino byonna abasinga babiyita Namugongo.Wabula Namugongo nga ye alimu ebyalo bibiri okuli NamugongoBulooli awasangibwa ekiggwaky’AbajuliziAbakatoliki era erinnya lyava ku Mujulizi Kalooli Lwanga ne Namugongo - Janda awasangibwa eky’Abakulisitaayo era awattirwa Abasiraamu.
Kyokka wennyini awasangibwa ekiggwa ky’Abakulisitaayo wayitibwa Nakiyanja nga kiva mu mugga ogwaliwo ogwayanjaalanga okufaananako ennyanja.
Mw. Yusuf Nsubuga, ssentebewa Namugogo –Bulooli Ono agamba nti nga Gavumenti ya NRM tennajja mu buyinza, Namugongo kyali kyalo kimu.
Mu 1989 yayawulwamu bibiri ate nga ne mu LC ebbiri ezimanyiddwa ezikola Namugongo mulimu obwalo obulala obutono, Okugeza mu Namugongo –Bulooli mulimu; Busaale, Wabusaana, Half London, Mutalaga Estate ate mu Namugongo –Janda mulimu; Janda, Nsawo, Kiryammuli, Bukungube ne Bukaya.
Mw. Nsubuga agamba nti Namugongo n’ebitundu bya Kira ebisinga bikulaakulanye nnyo mu myaka gino era ayingiddemu abantu bangi ab’enjawulo era abakola emirimu egy’enjawulo omuli abasulamu obusuzi, abalimi n’abalunzi.
“Enkulaakulana mu kitundu kyaffe erabikako kuba amazzi, amasannyalaze, amasomero, amalwaliro n’ebirala bizimbiddwa okwanguya obulamu nga n’entambula tekyakaluba,” Muky. Kaggwa bw’agamba.
Ekibi nti enkulaakulana evudde ku biggwa by’Abajulizi bw’ezze, obumenyi bw’amateeka naddala obubbi ne bujjirako. Ababbi bamenya amayumba,babba ebisolo n’emmere.
EKIGGWA KY’OMUSAMBWA
Wadde ng’Abajulizi be basing okumanyibwa ku Namugongo era ng’abasinga balowooza nti kyalo kitukuvu, waliwo ekiggwa ky’Ekikere Gaboggola ekiriraanye Bulooli! Kino ky’ekikere ekyakozesebwanga okusalira abajeemu emisango, nga gwe gusinze ayokerwa mu ttambiro e Namugongo era n’Abajulizi kye kyabasalira! Ekiggwa kino kisangibwa ku kyalo Namugongo Bulooli, mmita nga 200, okuva ku kiggwa ky’Abajulizi Abakatoliki.
Mw. Billy Seggujja, avu- naanyizibwa ku kiggwa kino agamba nti yatwala obuvunaanyizibwa bw’okulabirira ekiggwakino mu 1993 ng’asikira kitaawe Herbert Ssemambo.
“Ekikere kino kyabeeranga mu mayinja era gakyaliwo. Kyakozesebwanga okusalira abantu abaleeteddwa omusango nga kiyita mu kukaaba era ng’abaalingawo ng’abalabirirawobabala mirundi kye kikaaba.
Bwe kyakaabanga omulundi gumu oba obutakaaba, ng’avunaanibwa yejjeeredde kyokka bwe kyakaabanga emirundi ebiri nga gumusinze era ng’atwalibwa ewa Mukaajanga okuttibwa.
Mu kiggwa kye kimu mulimu omuti kati ogukaze okubeera Engo omutambulira omusambwa Nnaalongoogwawanga abafumbo ezzadde n’okubayamba mu nsonga endala ezitali zimu. “Omwaka guno tetunnaba kulaba ku Gaboggola naye bwe tuba tuliko emikolo gye tukola kijja ne kituwa obubaka n’okulung’amya ensonga.
Engo yaNnaalongo nayo ntera okugiraba naddala mu wiiki nga waliwo abasaba bangi,” Sseggujja bw’agamba.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn